Forslag til Rådets direktiv om anden ændring af direktiv 90/394/EØF om beskyttelse af arbejdstagerne mod risici for under arbejdet at være udsat for kræftfremkaldende stoffer (98/C 123/12) (EØS-relevant tekst) KOM(1998) 170 endelig udg. - 98/0093(SYN)

(Forelagt af Kommissionen den 18. marts 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 118 A,

under henvisning til Rådets direktiv 90/394/EØF af 28. juni 1990 om beskyttelse af arbejdstagerne mod risici for under arbejdet at være udsat for kræftfremkaldende stoffer (1), som ændret første gang ved direktiv 97/42/EF (2),

under henvisning til forslag fra Kommissionen, udarbejdet efter høring af Det Rådgivende Udvalg for Sikkerhed, Hygiejne og Sundhedsbeskyttelse på Arbejdspladsen,

under henvisning til udtalelse fra Det Økonomiske og Sociale Udvalg,

i henhold til fremgangsmåden i traktatens artikel 189 C, og

ud fra følgende betragtninger:

I henhold til traktatens artikel 118 A vedtager Rådet ved udstedelse af direktiver minimumsforskrifter med henblik på at forbedre navnlig arbejdsmiljøet for at sikre et højere niveau for beskyttelse af arbejdstagernes sikkerhed og sundhed;

i henhold til denne artikel undgås det i disse direktiver, at der pålægges administrative, finansielle og retlige byrder af en sådan art, at de hæmmer oprettelse og udvikling af små og mellemstore virksomheder;

kimcellemutagener er stoffer, som kan forsårsage varige ændringer i mængden eller opbygningen af en kimcelles genetiske materiale, hvilket kan føre til en ændring i den pågældende celles fenotypiske karakteristika, og hvilket kan videreføres til fremtidige generationer;

det er sandsynligt, at kimcellemutagener på grund af deres interaktion med DNA kan være kræftfremkaldende;

vinylchloridmonomer er klassificeret som et kræftfremkaldende stof i kategori 1 i Rådets direktiv 67/548/EØF;

for overskuelighedens skyld bør de vigtigste bestemmelser i Rådets direktiv 78/610/EØF om indbyrdes tilnærmelse af medlemsstaternes love og administrative bestemmelser om sundhedsbeskyttelse af arbejdstagerne, der er udsat for påvirkning fra vinylchloridmonomer, indgå i nærværende direktiv, uden at niveauet for beskyttelse af arbejdstagernes sundhed og sikkerhed reduceres;

Rådets direktiv 78/610/EØF kan ophæves, når nærværende direktiv er trådt i kraft;

epidemiologiske undersøgelser af udsatte arbejdstagere har bekræftet, at træstøv fra eg og bøg er kræftfremkaldende; mange arbejdstagere er udsat for en potentiel sundhedsrisiko;

det fastsættes i artikel 16 i direktiv 90/394/EØF, at der skal fastsættes grænseværdier for de kræftfremkaldende stoffer, for hvilke dette er muligt, på grundlag af de foreliggende oplysninger, herunder videnskabelige og tekniske data;

det er hensigtsmæssigt at fastsætte grænseværdier for træstøv; de gældende grænseværdier for vinylchloridmonomer bør derfor reduceres, således at de er udtryk for de bedste, teknisk mulige minimumsstandarder samtidig med, at målsætningen om at sikre arbejdstagernes sundhed på arbejdspladsen bibeholdes;

minimumsforskrifterne til beskyttelse af arbejdstagernes sundhed og sikkerhed mod særlige risici i forbindelse med kræftfremkaldende stoffer sigter ikke blot mod beskyttelse af den enkelte arbejdstagers sikkerhed og sundhed, men også mod et minimumsbeskyttelsesniveau for alle arbejdstagere i Fællesskabet;

der skal fastlægges et ensartet beskyttelsesniveau i forbindelse med kræftfremkaldende stoffer for Fællesskabet som helhed, og det skal ske ved hjælp af en række generelle principper, som gør det muligt for medlemsstaterne at håndhæve minimumskravene på en ensartet måde;

denne ændring udgør et konkret led i gennemførelsen af det indre markeds sociale dimension;

i henhold til afgørelse 74/325/EØF (3) skal Kommissionen høre Det Rådgivende Udvalg for Sikkerhed, Hygiejne og Sundhedsbeskyttelse på Arbejdspladsen med henblik på udarbejdelsen af forslag på dette område -

UDSTEDT FØLGENDE DIREKTIV:

Artikel 1

Direktiv 90/394/EØF, som ændret første gang ved direktiv 97/42/EF, ændres hermed som følger:

1. Artikel 1, stk. 4, erstattes af følgende:

»Med hensyn til asbest, der er omfattet af et specifikt direktiv, finder dette direktivs bestemmelser anvendelse, når de er mere gunstige for arbejdsmiljøet.«

2. Punkt 5-7 indsættes i bilag I

»5. Arbejde, som indebærer, at arbejdstagerne udsættes for træstøv fra følgende arter: bøg og eg.

6. Et stof, der kan klassificeres som et mutagen i kategori 1 eller 2 i henhold til kriterierne i bilag VI til direktiv 67/548/EØF.

7. Et præparat, der er sammensat af et eller flere af de i punkt 6 omhandlede stoffer, når koncentrationen af et eller flere individuelle stoffer opfylder de krav til koncentrationsgrænser for klassificering af et præparat som et mutagen i kategori 1 eller 2, der enten er fastsat i:

- bilag I til direktiv 67/548/EØF, eller

- bilag I til direktiv 88/379/EØF i de tilfælde, hvor stoffet eller stofferne ikke er opført i bilag I til direktiv 67/548/EØF eller er opført heri uden angivelse af koncentrationsgrænser.«

3. I del A til bilag III indsættes følgende agens:

>TABELPOSITION>

Artikel 2

Direktiv 78/610/EØF om indbyrdes tilnærmelse af medlemsstaternes love og administrative bestemmelser som sundhedsbeskyttelse af arbejdstagere, der er udsat for påvirkning fra vinylchloridmonomer ophæves med virkning fra . .

Artikel 3

I overensstemmelse med traktatens artikel 118 A vedtager Rådet inden for en frist på 5 år og efter forslag fra Kommissionen ændrede grænseværdier for vinylchloridmonomer og træstøv (eg og bøg) på grundlag af de senest foreliggende videnskabelige data.

Artikel 4

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den . . . De underretter straks Kommissionen herom.

Når medlemsstaterne vedtager disse bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af dette direktiv.

Artikel 5

Dette direktiv er rettet til medlemsstaterne.

(1) EFT L 196 af 26.7.1990, s. 1.

(2) EFT L 179 af 8.7.1997, s. 4.

(3) EFT L 185 af 9.7.1974, s. 15. Afgørelse som senest ændret som følge af tiltrædelsesakten af 1994.